ປ. ໂອບາມາວ່າ ບໍ່ມີການແກ້ໄຂ ທີ່ງ່າຍໆໃດເລີຍ ກ່ຽວກັບລາຄານໍ້າມັນ ທີ່ພວມແພງຂຶ້ນ (ເບິ່ງວີດີໂອ)
ປະທານາທິບໍດີໂອບາມາ ກ່າວວ່າ ບໍ່ມີການແກ້ໄຂ ທີ່ງ່າຍໆໃດເລີຍ ຕໍ່ລາຄານໍ້າມັນ ທີ່ພວມແພງຂຶ້ນ ໃນສະຫະລັດ
ປະທານາທິບໍດີສະຫະລັດ ທ່ານບາຣັກ ໂອບາມາກ່າວວ່າ ບໍ່ມີການແກ້ໄຂທີ່ງ່າຍໆໃດເລີຍ ສຳຫຼັບລາຄານໍ້າມັນທີ່ພວມແພງຂຶ້ນ ເຖິງແມ່ນໄດ້ມີການໃຫ້ຄຳໝັ້ນສັນຍາ ກ່ຽວກັບລາຄາ ນໍ້າມັນ 2 ໂດລາຕໍ່ກາລອນ ໂດຍພວກນັກການເມືອງບາງຄົນກໍຕາມ ໃນລະຫວ່າງການກ່າວຄຳປາໄສ ປະຈຳສັບປະດາຂອງທ່ານໃນວັນເສົາມື້ນີ້ ທ່ານໂອບາມາ ກ່າວວ່າ ການພັດທະນາແຫຼ່ງພະລັງງານໃໝ່ຕ່າງໆເຊັ່ນລົມ ແສງອາທິດ ແລະເຊື້ອໄຟຊີວະ ພາບນັ້ນ ແມ່ນກະແຈສຳຄັນຕໍ່ການແກ້ໄຂແບບຍືນຍົງໃນໄລຍະຍາວ ປະທານາທິບໍດີໂອບາມາກ່າວວ່າ ການຂຸດເຈາະເພີ່ມຕື່ມອີກນັ້ນບໍ່ແມ່ນແຜນການ ມັນເປັນ ພຽງຄຳຂວັນເພື່ອໃຫ້ພວກນັກການເມືອງໄດ້ຖືກຮັບເລືອກໃນການເລືອກຕັ້ງ ປະທານາທິ ບໍດີໂອບາມາເວົ້າວ່າ ການຜະລິດນໍ້າມັນຂອງສະຫະລັດ ແມ່ນຢູ່ໃນລະດັບສູງທີ່ສຸດໃນຮອບ 8 ປີ ທ່ານໂອບາມາໄດ້ກ່າວໂຈມຕີລັດຖະສະພາ ທີ່ຍັງສືບຕໍ່ໃຫ້ບຳເໜັດລາງວັນແກ່ບັນດາບໍລິສັດ ນໍ້າມັນທີ່ໄດ້ກຳໄລດ້ວຍການໃຊ້ເງິນພາສີຂອງປະຊາຊົນ 4 ພັນລ້ານໂດລາໃຫ້ການເກື້ອກູນ ອຸດໜຸນແກ່ບໍລິສັດເຫຼົ່ານີ້ ປະທານາທິບໍດີໄດ້ສະເໜີແນະໃຫ້ລັດຖະສະພາ ໃຫ້ການຜ່ອນຜັນ ທາງດ້ານພາສີຄືນໃໝ່ ແກ່ການຜະລິດພະລັງງານທີ່ສະອາດ ຊຶ່ງທ່ານເວົ້າວ່າ ຈະຊ່ອຍສ້າງ ວຽກເຮັດງານທຳແລະຫຼຸດຜ່ອນຄວາມຕ້ອງການນໍ້າມັນຂອງຕ່າງປະເທດ ໃນການຖະແຫຼງຕອບປະຈຳສັບປະດາ ຂອງພັກຣີພັບບລີກັນນັ້ນ ສະມາຊິກສະພາສູງ Kay Bailey Hutchinson ຈາກລັດເທັກຊັສກ່າວວ່າ ນະໂຍບາຍຂອງປະທານາທິບໍດີ ເຮັດໃຫ້ ການສຳຫຼວດຫາແຫຼ່ງເຊື້ອໄຟຕະຫຼອດທັງການຂຸດເຈາະນໍ້າມັນແລະແກັສທຳມະຊາດມີການ ຊັກຊ້າ ສະມາຊິກສະພາສູງ Hutchinson ເວົ້າວ່າ ການຈຳກັດໂຄງການຂຸດເຈາະເຮັດໃຫ້ ມີການສູນເສຍວຽກງານຢູ່ໃນອຸສາຫະກຳນໍ້າມັນ ທ່ານນາງໄດ້ຮຽກຮ້ອງໃຫ້ປະທານາທິບໍດີໂອບາມາຊັກຊວນໃຫ້ພັກເດໂມແຄຣັທຊຶ່ງເປັນພັກ ທີ່ກຳສຽງສ່ວນຫຼາຍໃນສະພາສູງສະຫະລັດໃຫ້ການສະໜັບສະໜຸນຕໍ່ນະໂຍບາຍພະລັງງານ ຂອງທັງສອງພັກການເມືອງ ທີ່ທ່ານນາງເວົ້າວ່າ ຈະຊ່ອຍບັນດາຄອບຄົວຂອງຊາວອາເມຣິ ກັນນັ້ນ